Man koelbloedig doodgeskietArgieffoto: Kent Williamson Polisiebeamptes in Polokwane (Pietersburg) het ŉ volskaalse soektog van stapel gestuur na ŉ groep verdagtes wat Bart Smith (37), ŉ inwoner van die dorp, Saterdagaand koelbloedig doodgeskiet het. Konst. Maphure Manamela, provinsiale polisiewoordvoerder vir Limpopo, het gesê Smith en sy vriend het omstreeks 22:30 in ŉ silwer Dodge-voertuig langs die Magna Via- korporatiewe park gery toe ŉ wit Toyota-bakkie die pad voor hulle versper het. ŉ Silwer Volkswagen Golf GTi het agter hulle stilgehou. “Smith het uit die voertuig geklim en is deur een van die verdagtes geskiet. Hy is op slag dood. Die verdagtes het daarna sonder ŉ spoor van die toneel gevlug.” Volgens Manamela is Smith ŉ inwoner van die Thornhill-landgoed in Polokwane. Die motief vir die moord is onbekend en word ondersoek. Niemand is nog in verband met die voorval in hegtenis geneem nie. Die polisie doen ŉ beroep op die publiek om met enige inligting na vore te kom wat hulle in hul ondersoek kan bystaan. Bel sers. Moloko Mabitsela by 073 207 5252 of Stop Misdaad by 0860 010 111.